Zulayho Boyxonova plastik operatsiya qildirganini rad etdi

“E’tirof” mukofoti taqdirlash marosimidan so‘ng shou-biznes olamida tarqalgan O‘zbekiston xalq artisti Zulayho Boyxonovaning plastik operatsiya qildirgani haqidagi mish-mishlarni san’atkorning o‘zi rasman rad etdi. Bu haqda “Podrobno” nashri xabar berdi.

Internet va matbuotda tarqalgan xabarlarga muvofiq, Zulayho Boyxonova yoshartiruvchi operatsiyadan foydalangani uchun “E’tirof”ga chiroqlardan himoya qiluvchi maxsus ko‘zoynak taqib kelgan. San’atkorning shu oyda bo‘ladigan konserti afishasidagi rasm ushbu ovozalarning kuchayishiga sabab bo‘ldi.

 Zulayho Boyxonova konsertining afishasi. “Odnoklassniki” / PRINCE fanat ZULAYHO
Yaqinda Zulayho Boyxonovaning o‘zi yolg‘on fikrlarni rad etdi:
“E’tirof—2013”da ishtirok etishim uchun ko‘zoynak taqishimga to‘g‘ri keldi. Biroq buning sababi mutlaqo plastik operatsiyasi emas. Gap shundaki, marosimdan biroz avval ko‘zim shamollagan edi va davolovchi shifokorim himoya vositasisiz yorqin chiroqlarga qarashimni man etdi. Jurnalistlarning savoliga rostdan operatsiya qildirganim haqidagi hazilomuz javobim xalq orasida tez avj olib ketdi. Rasman e’lon qilamanki, men hech qanday operatsiya qildirganim yo‘q va plastik jarrohlikdan foydalanish niyatim ham yo‘q. Bannerlardagi qiyofamning o‘zgarishi faqatgina professional pardozchilarning sharofati bilandir.
O‘zbekiston xalq artisti Zulayho Boyxonovaning navbatdagi konserti 24—27-fevral kunlari soat 19:00 da “Istiqlol” san’at saroyida bo‘lib o‘tadi.